**Lyder Must Borthen** (født 4. mai 1849 i Trondheim, død 8. desember 1924 samme sted) var en prisbelønt norsk øyelege og forsker, kjent for sine studier av spedalskhet i øyet. Han var også en av grunnleggerne av Selskabet for Trondhjems Bys Vel.

Liv og virke
------------

Etter examen artium 1867 fra Trondheim katedralskole ble han cand.med. i Christiania ved Det Kongelige Frederiks Universitet i 1875. Deretter drev han fra 1876 frem til sin død i 1924, egen praksis i hjembyen samt hadde tallrike studiereiser til utlandet for å spesialisere seg som øyelege. Hans forskning brakte ham en dr.med. i 1885 på en avhandling med tittelen *Synsindtrykkene, specielt med Hensyn til Farvesandsen, forklaret ved Molekularbevægelse*. Med stipend reiste han i 1888 til diverse europeiske læresteder og fordypet seg fra 1889 til 1902 innen spedalskhet i øynene, med to nye stipender i 1892 og 1900. Det resulterte i tre avhandlinger om dette temaet, som blant annet var illustrert med hans egne akvareller og fotografier av pasientenes øyne. Han samarbeidet en del med to sykehus i Bergen som hadde spesialisert seg på behandling av spedalske, nemlig St. Jørgens Hospital og Pleiestiftelsen for spedalske nr.1.

Forskningen skjedde mens han drev sin legepraksis. Fra 1886 hadde han også tilleggsbeskjeftigelser, blant annet som lege ved Trondheims blindeskole fra 1886, lege for Det Nordenfjeldske Dampskibsselskab fra 1888, lege for Trondheim katedralskole fra 1898, og fra 1899 som lege for Det Bergenske Dampskibsselskab. Fra 1893 var han også lege ved byens abnormeskole. Hans mange pasienter for grå stær måtte gå hjem efter operasjonen. 

> Alle mine Operationer udføres i mit Hjem, Patientene ... settes i en Operationsstol ... Jo mer selvhjulpne man kan være, desto bedre er det. Dette har også været min Opgave ... Så endelig faar Patienterne vandre, ikke kjøre, til sin Bopel hvor de strax maa gaa til Sengs ... ikke en af mine Kataraktextrationer er mislykket
> 
> 
> Lyder Borthen i Nyt Magazin for Lægevidenskaben, 1897
> 
>

Familie
-------

Han var sønn av Johan Jørgen Borthen (1783–1851) som var væreier på Frøya og Anna Margrethe Brodtkorb (1809–96). Lyder Borthen giftet seg i 1885 med Hedvig Margrethe Bachke (1860–1920), som var datter av statsråd Ole Andreas Bachke. Hans dattersønn var dr.med. Hans H. Bassøe (1922–2004), landets første forsker på lavkarbo.

Biografi
--------

I 1991 utga Norsk Oftalmologisk Forening en biografi om Lyder Borthen.

Utgivelser
----------

* *Synsindtrykkene, specielt med Hensyn til Farvesandsen, forklaret ved Molekularbevægelse*, doktorgradsavhandling 1885
* Lyder Borthen (1899). *Lepra oculi Norvegica. Imaginibus coloratis (aquarellis) illustrata* **(latin)**. Nidarosiae.  [41 plansjer med akvareller og fotografier av øyer]
* Lyder Borthen (1899). *Die Lepra des Auges. Klinische Studien* **(tysk)**. Verlag von Wilhelm Engelmann.  [195 sider. Med H. P. Lie]
* Lyder Borthen (1902). *Die Blindenverhältnisse bei der Lepra. Klinische Studien* **(latin)**. Aschehoug.  [80 sider]

Utmerkelser og ordener
----------------------

* 1877: innvalgt i Det Kongelige Norske Videnskabers Selskab
* 1897: utnevnt til ridder av første klasse av St. Olavs Orden
* 1900: innvalgt i Det Norske Videnskaps-Akademi
* 1900: gullmedalje på Verdensutstillingen i Paris (1900) for «Die Lepra des Auges»
* Æresmedlem i Trondhjems Lægeforening

Verv og annet
-------------

* Reitgjerdets tilsynskomite fra 1876, formann 1907–1920
* Trondhjems Kunstforening, formann 1877–1904
* Trondhjems Turistforening, medstifter 1887
* Trondhjems Forsvarsforening, formann 1889
* Begravelseskassen for norske læger, stifter og forretningsfører 1891–1924
* Nordenfjeldske Kunstindustrimuseum, medstifter 1892
* E. C. Dahls stiftelse, styreformann 1893
* Selskabet for Trondhjems Bys Vel, formann 1894–1922
* Det medisinske leseværelse Trondhjem, grunnlegger 1895
* Trondheim Barnehjælpsforening, initiativtager 1903
* Den norske lægeforening, Trondhjems styre-representant 1902–1909

Se også
-------

* Borthen (slekt)

Referanser
----------

1. 1 2   Norsk biografisk leksikon, oppført som Lyder Must Borthen, Norsk biografisk leksikon ID Lyder\_Borthen, besøkt 9. oktober 2017[Hentet fra Wikidata]
2. ↑  Terje Bratberg. «Lyder Borthen». Store norske leksikon.
3. 1 2  Håkon Leira (1991). *Lyder Must Borthen 1849-1924. Vitenskapsmann, lege, samfunnsmenneske*. Tapir.  [91 sider (Utgitt av Norsk Oftalmologisk Forening)]

Eksterne lenker
---------------

* Lyder Borthens privatarkiv finnes ved NTNU Universitetsbiblioteket Gunnerusbiblioteket

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Wikistrinda **·** Lokalhistoriewiki **·** Deutsche Biographie **·** Historisk befolkningsregister **·** BIBSYS **·** Geni **·** VIAF **·** GND **·** ISNI **·** SUDOC **·** KulturNav
 |